Esben Lunde Larsen (V), 2013-02-21:
Jeg skal indlede med at sige, at jeg også taler på vegne af Det Konservative Folkeparti.
Uddannelse er en kvalitet i sig selv, en kvalitet for den, der uddannes og dermed dannes og dueliggøres til at kunne agere som selvstændigt, reflekterende individ, dannes til at tage ansvar som demokratisk medborger efter det tyske Bildungsperspektiv , som har præget så meget af den europæiske uddannelses- og dannelsestradition.
Regeringen står over for en stor udfordring, når det gælder dens uddannelsespolitiske målsætninger, målsætninger, vi deler i Venstre, og som vi gerne vil bidrage til at indfri.
Men vi deler naturligvis også de overvejelser, der angår kvaliteten af uddannelser, når flere unge skal have en videregående uddannelse, som også er perspektivet i forespørgselsdebatten.
Det må ikke hæmme kvaliteten af det uddannelsestilbud, der stilles til rådighed af det universitære system, når flere skal igennem.
At øge uddannelsesniveauet i samfundet er generelt en rigtig god investering.
Højt uddannet arbejdskraft giver højere produktivitet og mere innovation, som igen betyder flere nye job og mere vækst.
Det har vi brug for, men med masseuniversitetets fremvækst i Danmark, hvor bredden får mere uddannelse, må vi samtidig sikre eliten, så vi ikke efterlader dem, der kan mere og vil mere uden de nødvendige udfordringer i uddannelsesforløbet.
Der kan tages mange midler i anvendelse, når det gælder kvalitetssikring.
Vi er optaget af, at udviklingskontrakterne bliver håndhævet, så universiteterne lever op til det, de har forpligtet sig til.
Det gælder eksempelvis inddragelsen af aftagerpanelerne, men det gælder også for inddragelse af de studerende i uddannelsesplanlægning, meriterende ophold og praktik, alt sammen dele, som kvalificerer en uddannelse, og hvor praktikforhold ikke må stå i vejen for de studerende.
Her må der ikke spekuleres i at få studerende til at tage flere ECTS-point, blot fordi et dansk universitets selvforståelse er, at dets undervisning er bedre end på det universitet, som den studerende har opholdt sig på i udlandet.
Der skal naturligvis også være ansvarlighed som studerende, når vi taler om kvalitet, gennemførelse og merit.
Det må vi appellere til som politikere, da det at gennemføre en uddannelse altid er den studerendes ansvar.
Endelig er det naturligt, at vi i højere grad kobler studieaktivitet, eksamener og SU sammen, som uddannelsesministeren lægger op til.
Det vil vi i Venstre se fordomsfrit på, når de egentlige forhandlinger begynder inden så længe.
I forbindelse med SU-udspillet forstår jeg selvfølgelig godt, at Enhedslisten både virker sur og skinger, og at det er baggrunden for dagens forespørgselsdebat, for Enhedslisten er jo blevet snydt, snydt, så vandet driver.
I december 2010 sagde fru Pernille Vigsø Bagge som SF's uddannelsesordfører: Vi nedlægger veto mod nedskæringer i SU'en i det hele taget.
I maj 2011 sagde fru Marianne Jelved som radikal gruppeformand: Vi vil hverken forringe SU-systemet eller straffe de studerende, bare fordi der lykkeligvis er blevet flere af dem, vi er indstillet på at se, om SU'en skal ændres, men ikke forringes.
Og i juni 2011 sagde fru Christine Antorini som ordfører for Socialdemokraterne: Vi vil ikke skære en milliard, vi vil faktisk ikke skære en eneste krone.
I Venstre har vi hele tiden sagt det samme om SU, nøjagtig det, vi mener.
At regeringspartierne så har fået syn for virkeligheden og adopteret store dele af Venstres SU-politik er kun glædeligt, og det hilser jeg naturligvis velkommen, også selv om det betyder, at regeringspartierne har smidt sine egne gyldne løfter til de hjemmeboende på SU, til de studerende på SU og til Enhedslisten i skraldespanden.
Derfor bidrager vi også gerne til regeringens fortælling om, at ændringer i SU-systemet kan motivere studerende til at blive hurtigere færdige, og at provenuet fra reformer af SU'en kan bruges til at forbedre erhvervslivets rammevilkår.
Jeg forstår som sagt godt, at Enhedslisten både lyder sur og skinger, fordi man er blevet snydt, så vandet driver, men mest sur burde Enhedslisten nok være over sit eget selvbedrag, da man i valgkampen støttede op om de nuværende regeringspartiers kasinoøkonomi og urealiserbare løfter, vel vidende at det aldrig kunne lade sig gøre at realisere dem, hvilke vi jo også har set det ene efter det andet eksempel på siden regeringsskiftet i 2011. Afslutningsvis vil jeg blot sige, at i Venstre ønsker vi, som vi hele tiden har gjort, at bidrage til realismepolitik og til den kvalitetsudviklingsdebat, som altid må pågå.
Dagens forespørgselsdebat giver et godt rum at få dette debatteret i, så tak til Enhedslisten for det.